text: ছিনতাই করতে গিয়ে পুলিশ সদস্য গ্রেফতার - RED TIMES
  প্রকাশিত: ১১:৩৭ পূর্বাহ্ণ, ডিসেম্বর ৭, ২০১৫
  সিলেটে ছিনতাই করে পালিয়ে যাওয়ার সময় এক পুলিশ কনস্টেবলকে আটক করে গণধোলাই দিয়ে পুলিশে সোপর্দ করেছে স্থানীয় জনতা। সোমবার দুপুরে নগরীর বারুতখানায় এ ঘটনা ঘটেছে। পুলিশ আটককৃত ওই কনস্টেবলকে থানায় নিয়ে জিজ্ঞাসাবাদ করছে।
  আটককৃত পুলিশ কনস্টেবল শরীফ রানা সিলেট জেলা পুলিশের মোটরযান সেকশনের কনস্টেবল। তার আইডি নম্বর ৪৯৫। ছিনতাইয়ের শিকার তামান্না আক্তার কলি ধোপাদিঘীর পাড়স্থ আল ফালাহ্ টাওয়ারের বাসিন্দা আনসার আলীর মেয়ে।
  কোতয়ালি থানার ওসি সোহেল আহমদ জানান, বেলা দেড়টার দিকে বারুতখানা পয়েন্টে এক মহিলার কাছ থেকে ছিনতাই করে পালিয়ে যাওয়ার সময় এক যুবককে আটক করে জনতা। পরে পুলিশে খবর দিলে পুলিশ ছিনতাইকারিকে থানায় নিয়ে আসে। থানায় আসার পর সে নিজেকে পুলিশ সদস্য বলে জানায়।
  জানা যায়, তামান্না আক্তার কলি ২ লাখ টাকা নিয়ে তার ভাইয়ের সাথে বারুতখানাস্থ ডাচ বাংলা ব্যাংকে আসেন। ব্যাংক থেকে আরও ৬ লাখ ৯০ হাজার টাকা উত্তোলন করে জিন্দাবাজারস্থ ব্রাক ব্যাংকে জমা করার জন্য বের হন।
  বারুতখানা পয়েন্টে পৌছামাত্র আগে থেকে উৎ পেতে থাকা একটি মোটর সাইকেল এসে তার গতিরোধ করে হাতের ব্যাগে থাকা দু'লাখ টাকা ছিনিয়ে নেয়।
  এ সময় তার আর্তচিৎকারে রিকশা থেকে তার ভাই ও অন্যান্যরা এগিয়ে আসলে ছিনতাইকারি বারুতখানার দিকে দৌঁড় পালায়। পালানোর সময় আশেপাশের সিকিউরিটি গার্ড ও জনতা ওই যুবককে আটক করে গণধোলাই দিয়ে পুলিশের হাতে তুলে দেয়।